S zwaidailige Programm «Dunggels Glaibasel» fiert Eich in d Glaibasler Altsdtadt, wo Eich aaschliessend e Fondueplausch erwartet.    1. Programmdail: Rundgang dur s Glaibasel    Eiere Visit Basel Stadtfierer erwartet Eich im Groossbasel am Bruggekopf. Zämme mit iim verleent Iir die «sicheri» Syte und dauchet yy ins «minderi Basel».  Fraiet Eich uff e Rundgang dur dunggli Gässli under em Titel: «Moord und Dootschlag im Glaibasel».    Iir wärdet uff dääre Fierig eppis iber unseri waggere Soldaate, aber au iber unseri «fromme» Fraue vom Klingedaal erfaare. Mir nämmen Eich mit zur gfäärligschten Abideeg, zu de gschitterete Sälbschtmerder und de mysteriese Häxe voo Basel und zaigen Eich, wo Basel am gruuseligschten isch.    Eieri Fierig ändet im Brauereilokal Linde, wo Iir zem ene Fondueplausch erwartet wärdet.    2. Programmdail Fondueplausch    D Linde isch jo bekannt fir iiri seer gueti und boodeständigi Kuchi. Uff Wuntsch wird deert fir Eich sogar dää Disch yydeggt, wo in dr Mitti dr Zapfhaane montiert isch, drmit Iir Eich sälber mit Flissigem vrsoorge kennet.    Im Glaibasler Brauereilokal Linde wird Eich e ganz e bsunderi Fonduespezialideet kredänzt: S Original Ueli Bier Fondue. So aifach d Spezialideet isch, soo ainzigartig isch s kulinarische Erlääbnis! Aber kai Angscht! S  Original Ueli Bier Fondue isch nit wyt wäg vom ene klassische Kääsfondue. D Finesse isch as statt Wyy Bier vrwändet wird, werum as daas Fondue e weeneli siessliger isch. Abgrundet wird s mit de Bierring, wo dr Wäg uff dr Disch finde, aastell vom gweenlige Wyssbroot. Ah joo, drungge wrid drzue nadierlig under gar kaine Umständ Wysswyy, sondern - wie kennt s au anders sy - Bier … oder besser gsait: Ueli Bier, daas wo dr Basler Arzt Hans Jakob Niedecker 1974 aagfange het z braue als Antwort uff s grosse  Bierkartell.    Yygschlosseni Laischtige